open-index/open-wikipedia-markdown huggingface dataset:
Uusin aika

**Uusin aika** on varsinkin poliittisen historian tutkimuksessa käytetty periodisaatiokäsite, joka rajaa osan uudesta ajasta omaksi aikakaudekseen. Raja asetetaan usein 1700–1800-lukujen taitteeseen. Perinteisesti yhtenä rajapyykkinä on pidetty Ranskan vallankumousta 1789. Uusinta aikaa edelsi varhaismoderni kausi ja sen katsotaan loppuneen toiseen maailmansotaan, jota seuraa nykyaika.

## 1800-luku

1800-luvun merkittäviä tapahtumia maailmassa olivat esimerkiksi Yhdysvaltain laajeneminen länteen ja sisällissota 1861–1865, Australian ja Uuden-Seelannin eurooppalainen asutus, osmanien valtakunnan heikkeneminen, Afrikan jako eurooppalaisten siirtomaavaltojen kesken ja kolonialismin huipentuminen, Venäjän imperiumin laajeneminen, kansallisuusaatteen nousu Euroopassa ja sitä seurannut kansallisvaltioiden synty, Japanin avautuminen länsimaisille vaikutteille Meiji-restauraatiossa sekä useat sodat Euroopassa. Naiset saivat 1800- ja 1900-luvuilla äänioikeuden.

Maailman taloudet sulautuivat vuosien 1870–1914 välillä yhdeksi riippuvuussuhteiden verkostoksi. Kehityksen aiheutti kolme suurta ilmiötä. Ensinnäkin liikenneyhteydet paranivat rautateiden määrän ja laivaliikenteen lisääntymisen myötä. Panaman ja Suezin kanavat avattiin. Toiseksi, viestintäliikenteen vauhti kiihtyi kun mannertenväliset lennätin- ja puhelinlinjat vedettiin valtamerten pohjaan. Kolmanneksi, maailmankaupan kokonaisarvo kasvoi vuosien 1860–1913 välillä 8 miljardista dollarista 39 miljardiin dollariin. Suurimmat kaupankävijät olivat asemiaan koko ajan menettänyt Iso-Britannia sekä Yhdysvallat ja Saksa.

## 1900-luvun alkupuoli

Kiinasta tuli tasavalta vuonna 1912. Japani teollistui ja loi vahvat sotavoimat, joiden avulla se löi Venäjän sodassa 1904–1905 ja miehitti Korean vuonna 1910. Tutkimusmatkat huipentuivat napaseutujen tutkimusretkiin 1910-luvun taitteessa.

Euroopan poliittiset jännitteet johtivat ensimmäiseen maailmansotaan vuosina 1914–1919. Sodan seurauksena suuret imperiumit Saksa, Itävalta-Unkari, Venäjä ja Osmanien valtakunta hajosivat. Venäjällä vallankumoukset ja sisällissota johtivat Neuvostoliiton perustamiseen. Yhdysvalloissa koettiin suuri lama 1930-luvulla.

Italiassa nousi 1920-luvulla Benito Mussolinin perustama fasismi ja Saksassa 1930-luvulla Adolf Hitlerin kansallissosialismi. Espanjassa sisällissodan seurauksena valtaan nousi kenraali Francisco Franco. Saksan laajentumispyrkimykset johtivat toiseen maailmansotaan (1939–1945), joka laajeni myös Tyynellemerelle. Sodassa kuoli kaikkiaan yli 50 miljoonaa ihmistä.

## Lähteet
* 
* 

### Viitteet
Positroniemissio

**Positroniemissio** on radioaktiivisen hajoamisen yksi muoto. Positroniemissio on beetasäteilyä, tarkemmin beeta plus (β+) -säteilyä.
**β<sup>+</sup>-säteilyä** muodostuu kun heikko vuorovaikutus muuttaa atomiytimessä protonin neutroniksi, minkä jälkeen ytimestä emittoituu (poistuu) β+-hiukkanen (positroni) ja neutriino.

Positroneja emittoiviin isotooppeihin kuuluvat muun muassa hiili-11, typpi-13, happi-15 ja fluori-18.

Esimerkiksi:
:
{}^{11}\hbox{C}\;\to\;^{11}\hbox{B}\;+\;e^+\;+\;\nu_e.


Näitä isotooppeja käytetään positroniemissiotomografiassa (PET).

## Katso myös
*Beetasäteily
Sisäinen konversio

**Sisäinen konversio** on radioaktiivisen hajoamisen (beeta- ja alfahajoamisen) yksi muoto. *Sisäinen konversio* on gammasäteilyn ohella toinen tapa, jolla beeta- ja alfahajoamisen tytärytimen viritystilat purkautuvat. Sisäisessä konversiossa virittyneen tytärytimen viritysenergia siirtyy suoraan tytärytimen rataelektronille, joka irtautuu atomista. Elektronin poisto aiheuttaa elektroniaukon atomin sisäkuorella. Atomien pyrkiessä saavuttamaan energeettisesti edullisimman tilan, uloimmilta kuorilta (yleensä M tai L kuorilta) siirtyy elektroni alempaan tilaan ja emittoi  yhden tai useamman karakteristisen röntgensäteilyn fotonin. Karakteristisen röntgensäteilyn energia voi myös siirtyä uloimman kuoren elektronille ja virityksen johdosta elektroni poistuu atomin kuoresta. Syntynyt elektroni on nimeltään Augerin elektroni. 

## Lähteet
Auger’n elektroni

**Auger’n elektroni** esiintyy esimerkiksi radioaktiivisen hajoamisen yhteydessä. Kun elektroni emittoituu atomin matalan energiatason elektronikuorelta, jättää se vapaan paikan, joka voi täyttyä korkeamman energiatason elektronilla. Elektronin siirtyessä alemmalle energiatasolle vapautuu energiaa. Toisinaan tämä vapautunut energia aiheuttaa karakteristisen röntgensäteilyn fotonin emittoitumisen atomista. Toisinaan energia siirtyy toiseen elektroniin, joka puolestaan poistuu atomista. Tätä poistunutta elektronia kutsutaan *Auger’n elektroniksi* ja poistumista *Auger’n emissioprosessiksi*. 

Auger’n elektronin liike-energia voidaan ilmaista muodossa

:**E<sub>sisin</sub> - (E<sub>S1</sub> + E<sub>S2</sub> )**,

missä
* Esisin lähinnä ydintä oleva elektronikuoren sidosenergia
* ES1 ja ES2 ulommat elektronikuorten sidosenergiat

Nämä energiatasot riippuvat atomin tyypistä sekä kemiallisesta ympäristöstä, jossa atomi on.

## Käytännön sovellus

Auger’n elektronispektroskopia stimuloi Auger’n elektronien emissiota pommittamalla näytettä röntgensäteillä tai suurenergiaisilla elektroneilla. Näin aikaansaatua Auger’n elektronien intensiteettiä mitataan ko. elektronien energian funktiona. Tuloksena saadusta spektristä voidaan määrittää säteilevä atomityyppi ja joitakin tietoja atomien kemiallisesta ympäristöstä.

## Historia

Auger’n emissioprosessin keksi itävaltalainen fyysikko Lise Meitner 1920-luvulla. Myöhemmin ranskalainen fyysikko Pierre Victor Auger teki saman keksinnön. Auger raportoi keksinnöstä *Radium*-lehdessä vuonna 1925, joten hän sai kunnian antaa nimensä prosessille.

## Katso myös

*sisäinen konversio

## Lähteet
Georgi Lvov

**Georgi Jevgenjevitš Lvov** (; 2. marraskuuta (J: 21. lokakuuta) 1861 Dresden, Saksi – 7. maaliskuuta 1925 Pariisi, Ranska) oli venäläinen valtiomies ja ruhtinas, joka toimi Venäjän pääministerinä keisarinvallan kukistumisen jälkeen toimineessa väliaikaisessa hallituksessa 15. maaliskuuta – 20. heinäkuuta 1917.

## Elämä ja ura
Lvov syntyi Rurik-sukuiseen perheeseen Dresdenissä, mutta hänen perheensä oli lähtöisin Jaroslavlista. Lvovin perhe muutti Popovkan sukutilalle Tulaan.

Lvov valmistui lakimieheksi Moskovan yliopistosta. Hän liittyi vuonna 1905 Perustuslaillisdemokraattiseen puolueeseen ja pääsi vuotta myöhemmin ensimmäiseen valtakunnanduumaan. Hän oli myös mukana Venäjän–Japanin sodassa huoltoryhmissä. Maanomistajana hän kannatti perustuslaillista uudistusta ja nousi vuonna 1914 yleisvenäläisen maasäätyjen alueellisen järjestelmän, Zemstvojen liiton eli Zemgorin johtoon.

Zemstvo-liike kasvoi nopeasti ja sillä oli 8&nbsp;000 toimistoa vuonna 1916. Lvov joutui yhä enemmän tekemisiin kansallisen poliittisen areenan kanssa. Tammikuussa 1917 hän sanoi uskovansa Venäjän tulevan häviämään ensimmäisessä maailmansodassa keskusvalloille, jollei keisarinvaltaa kumota.

Keisari Nikolai II:n vallastaluopumisen jälkeen ruhtinas Lvov nimitettiin maaliskuussa 1917 väliaikaishallituksen johtoon. Hän ei kuitenkaan ollut valmis lopettamaan sotaa, mikä johti hänen epäsuosioonsa ja levottomuuksien laajenemiseen. Lvov erosi jo heinäkuussa ja Aleksandr Kerenskistä tuli pääministeri.

Bolševikkien kaapattua vallan Lvov pidätettiin, mutta hän pakeni Ranskaan, jossa hän vietti loppuelämänsä. Hänet on haudattu Sainte-Geneviève-des-Bois’n venäläinen hautausmaalle Sainte-Geneviève-des-Bois’han.

## Lähteet

## Aiheesta muualla

* Georgi Lvov  Hronos-projekti
Perun hallinnollinen aluejako

**[[Peru]]n** valtion maa-alue on hallinnollisesti jaettu 18. marraskuuta 2002 päivätyllä lailla numero 27867 **alueiksi** (*regiones*), joita on 26. Alueet on jaettu maakunniksi, jotka puolestaan on jaettu piireiksi. Perussa on kaikkiaan 180 maakuntaa ja 1747 piiriä.

Vuoteen 2002 asti Peru oli jaettu 24 departementtiin (*departamentos*), joista 23 oli vastaavia nykyisten alueiden kanssa; Callaon kaupungilla oli erikoisasema *perustuslaillisena maakuntana* (*Provincia Constitucional*), mutta se kuului Liman departementtiin yhdessä Liman kaupungin kanssa. Vuonna 2002 sen pohjalta perustettiin Lima Metropolitanan ja Callaon alueet. Aikaisemman Liman departementin muista osista muodostettiin uusi *Lima Provincias* -alue.

## Luettelo alueista
Alueen nimen perässä on suluissa sen pääkaupunki.
# Amazonas (Chachapoyas)
# Ancash (Huaraz)
# Apurímac (Abancay)
# Arequipa (Arequipa)
# Ayacucho (Ayacucho)
# Cajamarca (Cajamarca)
# Callao (Callao)
# Cusco (Cusco)
# Huancavelica (Huancavelica)
# Huánuco (Huánuco)
# Ica (Ica)
# Junín (Huancayo)
# La Libertad (Trujillo)
# Lambayeque (Chiclayo)
# Lima (Huacho)
# Liman metropolialue (Lima)
# Loreto (Iquitos)
# Madre de Dios (Puerto Maldonado)
# Moquegua (Moquegua)
# Pasco (Cerro de Pasco)
# Piura (Piura)
# Puno (Puno)
# San Martín (Moyobamba)
# Tacna (Tacna)
# Tumbes (Tumbes)
# Ucayali (Pucallpa)

## Lähteet

## Aiheesta muualla
Mihail Kalinin

**Mihail Ivanovitš Kalinin** (; 19. marraskuuta (J: 7. marraskuuta) 1875 – 3. kesäkuuta 1946) oli bolševikkivallankumouksellinen ja neuvostopoliitikko. Maaliskuusta 1919 vuoteen 1938 hän oli toimeenpanevan komitean puhemies, sekä 1919–1946 nimellinen valtionpäämies (tosin  vuosina 1922–1938 Kalinin oli vuoden 1924 perustuslain mukaisesti yksi useista toimeenpanevan keskuskomitean puheenjohtajista, jonkinlainen jaettu valtionpäämiehen rooli).

## Elämä

Kalinin syntyi maatyöläisen perheeseen Verhnjaja Troitsan kylässä (Верхняя Троица), Venäjän keisarikunnan Tverin kuvernementissa lähellä Tveriä. Hän muutti Pietariin 1889 ja meni metallityöläiseksi Putilovin tehtaaseen. Hän liittyi Venäjän sosiaalidemokraattiseen työväenpuolueeseen vuonna 1898 ja bolševikkeihin 1903.

Kalinin oli mukana sekä vuoden 1905 että vuoden 1917 vallankumouksessa. Lokakuun vallankumouksen jälkeen hänestä tuli Pietarin kaupunginjohtaja.

Maaliskuusta 1919 vuoteen 1938 hän oli yleisvenäläisen toimeenpanevan keskuskomitean puhemies ja Neuvostoliiton toimeenpanevan keskuskomitean presidiumin puheenjohtaja eli maan muodollinen valtionpäämies. Kalinin oli politbyroon ehdokasjäsen 1919–1925, jolloin hänestä tuli varsinainen jäsen. Politbyroossa hän oli vuoteen 1946, toimien myös korkeimman neuvoston puhemiehistön (presidium) puheenjohtajana 1919–1946 ja oli tässä asemassa neuvostovaltion seremoniaalinen presidentti 27 vuoden ajan. Hän oli myös puheenjohtajana komiteoissa, joissa vuosina 1923 ja 1936 laadittiin Neuvostoliiton perustuslakia.

Leninin kuoleman jälkeen Kalinin liittoutui Stalinin kanssa puolustamaan NEP-politiikkaa Trotskia ja vasemmisto-opposition kannattajia vastaan. Stalinin muutettua kantaansa ja ryhtyessä ajamaan maatalouden kollektivisointia, Kalinin liittyi Nikolai Buharinin rinnalla vaatimaan maltillisuutta ja vastusti kulakkien kovaa käsittelyä. Stalinia hän ei tosin julkisesti arvostellut.

Stalinin puhdistusten aikana monet kirjoittivat Kalininille vedoten tuomittujen puolesta, ja hänen puuttumisensa joskus auttoi, mikä antoi hänellä maineen lempeänä isoisä Kalininina. Stalin piti Kalininin vaimoa panttivankina Siperiassa.

Kalinin jäi eläkkeelle 1946 ja kuoli pian syöpään Moskovassa. Königsbergin kaupunki nimettiin 1946 uudelleen Kaliningradiksi hänen kunniakseen. Myös Tverin nimi oli 1931–1990 Kalinin.

## Teoksia
* *Neuvostovaltion mahti*. Karjalais-suomalaisen SNT:n valtion kustannusliike. Petroskoi, 1946

## Lähteet
* Encyclopedia.com: Kalinin, Mikhail Ivanovich (1875–1946), Bolshevik, president of the USSR in 1922 
* 
* Encyclopedia.com: Kalinin, Mikhail Ivanovich 

### Viitteet

## Aiheesta muualla
Nestor Mahno

**Nestor Ivanovytš Mahno** (, ; 7. marraskuuta (J: 27. lokakuuta) 1889 Huljaipole – 25. heinäkuuta 1934 Pariisi) oli ukrainalainen anarkokommunisti, joka johti Venäjän sisällissodassa niin sanottua anarkistista mustaa armeijaa.

## Elämä
Mahno oli 1889 Ukrainassa Guljai-Poljen kylässä syntynyt maatyöläisen poika. 18-vuotiaana hän liittyi anarkistiryhmään ja sekaantui terrorismiin. Vuonna 1910 Mahno pidätettiin ja tuomittiin kuolemaan, mutta tuomio muutettiin hänen nuoren ikänsä vuoksi vankeusrangaistukseksi. Mahno vapautettiin vuonna 1917, jolloin hän palasi Ukrainaan ja alkoi toimia vallankumousjohtajana. Hänet äänestettiin 1917 paikallisen talonpoikaisneuvoston johtoon.

Keskusvaltojen miehitettyä Ukrainan 1918 Lenin valitsi Mahnon johtamaan vallankumousarmeijaa tällä alueella. Seuraavien vuosien aikana Mahno taisteli Itävalta-Unkaria, Saksaa ja valkoisia vastaan. Sisällissodan aikana Mahno oli tärkeässä roolissa Denikinin 1919 ja hänen seuraajansa Wrangelin pääasiassa Krimiltä johtaman Etelä-Venäjän armeijan lyömisessä vuonna 1920.

Mahno loi Etelä-Ukrainaan yli seitsemän miljoonan ihmisen kattaneen nimillä Mahnovštšyna tai Mahnovia tunnetun asuinalueen, jossa sovellettiin anarkistisen kommunismin periaatteita. Mahnon päätös luoda anarkistinen yhteisö Ukrainaan aiheutti kuitenkin sen, että puna-armeija kääntyi häntä vastaan. Bolševikit kieltäytyivät tekemästä yhteistyötä Mahnon anarkistijoukkojen kanssa ja lähettivät kaksi Tšekan agenttia yrittämään hänen murhaamistaan kesäkuussa 1920. Samana vuonna puna-armeijan komissaari Lev Trotski aloitti terrorin ja määräsi tuhansia Mahnoa tukevia talonpoikia teloitettavaksi. 

Mahno pakeni puolisonsa Galina Kuzmenkon kanssa elokuussa 1921 ulkomaille, ensin Romaniaan ja sitten Puolaan, ennen kuin päätyi Ranskaan, jossa hän kuoli vuonna 1934.

## Kulttuurissa
Suomalainen teatteriohjaaja Esa Kirkkopelto on kirjoittanut Mahnon tarinasta Ylioppilasteatterille draaman *Mahnovitsina*, jota on esitetty muun muassa kajaanilaisessa kulttuurihankkeessa Generaattorissa ohjaaja Eino Saaren johdolla.

Suomalainen taiteilija Rosa Liksom on maalannut vuonna 1996 taulun nimeltään *Mahmo ja partisaanit saapuvat!!!*, 1919 Ukraina. Taulun omistaa WSOY:n kirjallisuussäätiö.

## Lähteet

## Aiheesta muualla

*Makhno Nestor Reference Archive
Deneb

**Deneb** (&alpha; Cygni, *Arided*, *Aridif*, HR 7924, HD 197345) on Joutsenen tähdistön kirkkain tähti, vaikka se on tähdistön muita kirkkaita tähtiä huomattavasti kauempana. Sen näennäinen kirkkaus on 1,25, joten se on taivaan 20. kirkkain tähti. Denebin arvioitu absoluuttinen magnitudi on &minus;7,2, joka tekee siitä yhden valovoimaisimmasta tunnetuista ylijättiläistähdistä. Kolmen asteen päässä Denebistä on tunnettu Pohjois-Amerikka-sumu. On esitetty, että juuri Deneb saa sumun loistamaan. Tähden ja sumun keskinäinen välimatka on 70 valovuotta, mutta sumunkin koko on noin 45 valovuotta. Deneb näkyy Suomessa ympäri vuoden, eli se on *sirkumpolaarinen,* ja se on yksi Kesäkolmion kärkipisteistä yhdessä Altairin ja Vegan kanssa. 

## Tähden ominaisuuksia

Tähden etäisyys on kiistanalainen, sillä hyviä vertailukohtia ei enää näin kaukana ole ja parallaksimenetelmä antaa jo tällä etäisyydellä epätarkkoja arvoja. On kuitenkin arvioitu, että etäisyys olisi noin 1&nbsp;600–3&nbsp;200 valovuotta. Koska etäisyyttä ei tiedetä aivan tarkasti, on melkein mahdotonta esittää arvioita Denebin absoluuttisesta kirkkaudesta. Arviot vaihtelevat 60&nbsp;000-kertaisesta (etäisyydeksi oletettu 1&nbsp;600 vv) Auringon kirkkaudesta aina neljännesmiljoonaiseen (3&nbsp;200 vv etäisyysarviona) Auringon kirkkauteen. Jos Deneb sijoitettaisiin aurinkokuntamme keskelle Auringon paikalle, olisi siitä Maahan tuleva valovuo voimakkaampi kuin useimmissa teollisuuden käyttämissä lasereissa. Se säteileekin enemmän valoa yhdessä päivässä kuin Aurinko ehtii säteilemään 140 vuodessa.

Tähden halkaisijaksi on arvioitu noin 160–200 kertaa Auringon halkaisija. Tähden kulmaläpimitta on 2 millikaarisekuntia. Omassa aurinkokunnassamme tähden pinta ulottuisi Maahan asti. Spektriluokaltaan tähti on A2Ia pintalämpötilan ollessa 8&nbsp;400&nbsp;K.

## Nimi

Tähden nimi tulee arabiankielisestä sanasta *Al Dhanab*, joka tarkoittaa ’häntää’. Melkein sama nimi on annettu viidelle muullekin tähdelle; näistä tunnetuimpina Deneb Kaitos Valaassa ja Denebola Leijonassa. 

## Lähteet

## Aiheesta muualla
Wilhelmshaven

**Wilhelmshaven** on kaupunki Ala-Saksissa, Saksassa. Se sijaitsee Pohjanmerellä Jadelahden () länsirannikolla. Kaupungin asukasluku oli 75&nbsp;995 vuoden 2015 lopussa.

## Historia

Wilhelmshaven on melko nuori kaupunki, sillä Preussin kuningas Vilhelm I perusti sen 1869. Sen paikalla sijaitsi kuitenkin jo vuonna 1383 Sibetsburgin linna, joka kuului merirosvoille. Linnan tuhosivat 1433 Hansaliiton joukot. Neljä vuosisataa myöhemmin Preussin kuningaskunta suunnitteli oman Pohjanmeren laivaston ja sataman perustamista. Vuonna 1853 Preussi ja Oldenburgin suurherttuakunta solmivat sopimuksen, jonka nojalla 3,13&nbsp;km² Oldenburgin maa-aluetta Jadebusenin rannalla luovutettiin Preussille. Preussin kuningas Vilhelm I, josta myöhemmin tuli samalla nimellä Saksan keisari, vihki sataman 1869 ja antoi sille oman nimensä.

Wilhelmshavenista tuli yksi Saksan tärkeimmistä satamista. Oldenburgin herttuakuntakin hyötyi satamasta. Wilhelmshavenin vieressä oli Oldenburgin maalla Rüstringenin kaupunki. Ne yhdistyivät 1937.

Toisen maailmansodan aikana Saksan laivasto miehitti kaupunkia, ja sitä pommitettiin liittoutuneiden ilmahyökkäyksissä. Kaksi kolmasosaa kaupungin rakennuksista tuhoutui. Sodan jälkeen satamaa ei käytetty enää vain sotilastarkoituksiin, vaan se tuli myös talouden ja turismin käyttöön. Wilhelmshaven on Saksan kolmanneksi suurin satama Hampurin ja Bremen/Bremerhavenin jälkeen.

## Lähteet

## Aiheesta muualla
Pariisin rauha

**Pariisin rauha** tarkoittaa seuraavia sopimuksia:

* Pariisin rauha, Englannin Henrik III:n ja Ranskan Ludvig IX:n välillä vuonna 1259
* Pariisin rauha, Ranskan kuningas Juhana II:n ja Savoijin kreivi Amadeus VI:n välillä vuonna 1355.
* Pariisin rauha, seitsenvuotisen sodan päätös vuonna 1763
* Pariisin rauha, Yhdysvaltain itsenäisyyssodan päätös vuonna 1783
* Pariisin rauha, Ranskan ja Ruotsin välisen sodan päätös vuonna 1810
* ensimmäinen Pariisin rauha, Ranskan ja Napoleonin kuudennen koalition välisen sodan päätös vuonna 1814
* toinen Pariisin rauha, Waterloon taistelun jälkeinen päätös Napoleonin sodille vuonna 1815
* Pariisin rauha, Krimin sodan päätös vuonna 1856
* Pariisin rauha, Yhdysvaltain–Espanjan sodan päätös vuonna 1898
* Pariisin esikaupunkirauhat, Pariisin rauhankonferenssiin liittyviä erillisiä sopimuksia vuosilta 1919–1920
* Pariisin rauha, toisen maailmansodan päättävä sopimus voittajavaltioiden ja pienempien häviäjämaiden (Bulgaria, Italia, Romania, Suomi ja Unkari) välillä vuonna 1947
* Pariisin rauha, Pohjois- ja Etelä-Vietnamin sekä Yhdysvaltain välinen vuonna 1972 solmittu sopimus, jonka oli tarkoitus päättää Vietnamin sota (Pohjois-Vietnam kuitenkin valtasi Etelä-Vietnamin tämän jälkeen vuonna 1975).

## Katso myös
* Pariisin sopimus, täsmennyssivu.
Ahmad Qurai’

**Ahmad Ali Muhammad Qurai’** (; 26. maaliskuuta 1937 – 22. helmikuuta 2023) oli palestiinalaishallinnon pääministeri vuosina 2003–2006. Hän seurasi tehtävässä Mahmud Abbasia. Hamasin voitettua parlamenttivaalit vuonna 2006 pääministeriksi nousi Isma’il Haniyya.

## Elämäkerta
Ahmad Qurai’ syntyi vuonna 1937 Abu Disissa lähellä Jerusalemia varakkaaseen perheeseen. Hän liittyi PLO:n Fatah-siipeen 1968. Pankkiirina hän toimi PLO:n taloudellisen siiven johtajana, ja hänen aikanaan siitä siitä tuli yksi Libanonin suurimmista työnantajista. PLO:n liiketoiminta tuotti noin 40 miljoonaa dollaria vuodessa, ja se työllisti 6&nbsp;500 työntekijää. Hän oli Jasser Arafatin mukana Tunisin-matkalla 1983. Elokuussa 1989 Ahmed Qurai’ valittiin Fatahin keskuskomiteaan. Hän oli 1993 mukana salaisissa Oslon rauhanneuvotteluissa, joissa hän vastasi kehityssuunnitelmasta maailmanpankille. Hän perusti palestiinalaisten kehitys- ja jälleenrakennusrahaston ja on toiminut sen johtajana.

Qurai’ oli mukana ensimmäisessä palestiinalaishallinnon hallituksessa talousministerinä ja teollisuusministerinä. Tammikuussa 1996 hänet valittiin parlamenttiin ja sen puhemieheksi.

Pääministeri Mahmud Abbasin erottua syyskuussa 2003 Arafat nimitti tehtävään Qurai’n. Hän vastasi suostuvansa vain, jos Yhdysvallat takaa Israelin pysymisen rauhansuunnitelmassa ja sotilasiskujen lopettamisen.

Qurai’ nimitettiin hätäistunnossa 5. lokakuuta 2003, mutta jo 12. lokakuuta hän uhkasi erota turvallisuusjoukkojen hallinnasta syntyneen kiistan vuoksi. 17. heinäkuuta 2004 Qurai’ jätti eronpyynnön Gazan kasvavien levottomuuksien ja kaaoksen vuoksi, joihin kuului poliisipäällikön ja viiden ranskalaisen kaappaus. Arafat kieltäytyi hyväksymästä eroa ja myönsi Qurai’lle osan turvallisuusjoukkojen hallinnasta, jota hän oli vaatinut uudistuksien vuoksi. Qurai’n mukaan nämä joukot ovat korruptoituneita ja toimivat laittomasti.

Qurai’a pidettiin Oslon sopimuksen aikaan pidättyvänä, mutta myöhemmin hän on paljastanut jyrkkiäkin kantoja. Qurai’ on vaatinut Länsi-Jerusalemin ja juutalaisten asuttamien alueiden ottamista mukaan neuvotteluihin. Hän on myös vaatinut pakolaisille paluumahdollisuutta kotiseuduilleen Israelin alueelle.

Qurai oli Arafatin seuraajaksi spekuloituja palestiinalaisten johtohahmoja, mutta häneltä arveltiin puuttuvan henkilökohtaista karismaa.

## Lähteet
Amazon

**Amazon** voi tarkoittaa seuraavia asioita:

* Amazon, joki Etelä-Amerikassa
* Amazonin sademetsä, sademetsäalue Etelä-Amerikassa
* Amazon.com, verkkokauppa

;Kulttuuri
* *[[Amazon (vuoden 1986 elokuva)|Amazon]]* (*Amazonas*), barbaarielokuva vuodelta 1986
* *[[Amazon (vuoden 1987 elokuva)|Amazon]]* (*Amazon Women on the Moon*), Joe Danten ohjaama elokuva vuodelta 1987
* *[[Amazon (vuoden 1990 elokuva)|Amazon]]*, Mika Kaurismäen ohjaama elokuva vuodelta 1990

;Britannian Kuninkaallisen laivasto
* HMS Amazon (1745), 26-tykkinen kuudennen luokan alus (fregatti)
* HMS Amazon (1773), 32-tykkinen Amazon-luokan fregatti
* HMS Amazon (1795), 36-tykkinen Amazon-luokan fregatti
* HMS Amazon (1799), 38 -tykkinen Amazon-luokan fregatti
* HMS Amazon (1821), 46-tykkinen fregatti
* HMS Amazon (1865), Amazon-luokan puinen potkurikorvetti
* HMS Amazon (1908), Tribal-luokan hävittäjä
* HMS Amazon (D39), prototyyppi hävittäjä
* HMS Amazon (F169), Tyypin 21 -fregatti

;Muut
* Amazon, Volvon malli

## Katso myös
* Amazonas, täsmennyssivu
* Amatsonit, täsmennyssivu
Punta

**Punta** () on monissa maissa käytetyn rahayksikön nimi. Merkittävin on Englannin punta.

Punnan merkki **£** on muodostettu vastaavaa painoyksikköä tarkoittavan latinan sanan *libra* () alkukirjaimesta L. Samasta sanasta johtuvat myös rahayksiköiden nimet liira, joka on käytössä Turkissa ja ennen euron käyttöönottoa myös Italiassa, sekä livre, joka 1700-luvulle saakka oli käytössä Ranskassa. Ranskan kielessä sanaa *livre* käytetään myös Englannin punnasta.

## Valtiot joissa punta on käytössä
 

## Territioriot joissa punta on käytössä

## Katso myös

* Irlannin punta
* Kyproksen punta
* Maltan punta

## Lähteet
Golgata

**Golgata** (arameaksi *Gulgalta* 'pääkallo',  *golgotha*) oli pääkallonpaikaksi kutsuttu kukkula, jolla Jeesus Raamatun mukaan ristiinnaulittiin. Se sijaitsee Jerusalemin Daavidin kaupungin ulkopuolella Israelissa. Vuoren sijainnista ei ole kuitenkaan varmuutta. Suurin osa nykyajan tutkijoista uskoo Golgatan sijainneen Pyhän haudan kirkon paikalla.

## Uudessa testamentissa
Golgata mainitaan kaikissa kanonisissa evankeliumeissa:

* Matt. 27:33: *Kun he tulivat paikkaan, jota kutsutaan Golgataksi* (), *Pääkallonpaikaksi* ()
* Mark. 15:22 *He veivät Jeesuksen paikkaan, jonka nimi on Golgata* (), *käännettynä Pääkallonpaikka* ().
* Luuk. 23:33: *Kun tultiin paikkaan, jota kutsutaan Pääkalloksi* (), *he ristiinnaulitsivat Jeesuksen ja rikolliset, toisen hänen oikealle puolelleen, toisen vasemmalle.*
* Joh. 19:17: *Kantaen itse ristiään hän kulki kaupungin ulkopuolelle paikkaan, jota kutsutaan Pääkallonpaikaksi* (), *heprean kielellä Golgata*().

## Historia
Golgatan paikan löysi uudestaan perimätiedon mukaan keisari Konstantinus Suuren äiti Helena, joka suoritti Jerusalemissa kaivauksia vuonna 325. Tältä paikalta viidenkymmenen metrin päästä sijaitsi myös Jeesuksen hauta. Tälle paikalle Konstantinus rakennutti Pyhän haudan kirkon. Golgatan paikka Pyhän haudan kirkossa mainitaan useissa aikalaiskertomuksissa. Tuntematon Bordeaux'n pyhiinvaeltaja kuvaa vuodelta 333 Jerusalemin Pyhän Haudan kirkkoa:

Jerusalemin arkkipiispa Kyrillos piti kirkkoon liittyville katekumeeneille kasteopetusta Pyhän haudan kirkossa vuonna 348, ja hän viittaa siihen, että Golgata sijaitsee vieressä:

## Katso myös
* Jeesuksen ristiinnaulitseminen

## Lähteet

## Aiheesta muualla
 
*  Golgotha = Calvary, englanninkielinen Catholic Encyclopedia
Vientiane

**Vientiane** () on Laosin pääkaupunki. Sen asukasluku vuonna 2015 oli 620&nbsp;157. Kaupungin nimen translitterointi Vientiane on ranskalaista alkuperää. Toinen yleinen, alkukielistä ääntämystä paremmin vastaava translitteroitu muoto on *Viangchan*. Nimi tarkoittaa 'santelipuukaupunkia' tai joidenkin mukaan 'kuun kaupunkia'.

## Sijainti ja kaupunkikuva
Vientiane sijaitsee Mekongjoen mutkassa lähellä Thaimaan rajaa. Näillä kohdin joessa voivat liikennöidä vain pienet alukset. Lähin maayhteys Thaimaan puolelle on 25 kilometrin päässä sijaitseva Nong Khai, jonne vie Mekongin ylittävä Ensimmäinen Thaimaan–Laosin ystävyyden silta.

Kaupungissa vallitsee trooppinen monsuuni-ilmasto, jonka keskimääräinen päivälämpötila on joka kuukausi yli 27 °C. Yli 80 prosenttia Vientianen vuotuisesta sademäärästä sataa keskimäärin viiden kuukauden aikana toukokuusta syyskuuhun.

Vaikka Vientianeen on tehty moderneja hallintorakennuksia, siellä on säilynyt vanhoja puutaloja. Nähtävyyksiin kuuluvat Pha That Luangin stupa vuodelta 1566, Patuxai - itsenäisyyden ja ranskalaisia vallanpitäjiä vastaan käydyn vapaustaistelun muistomerkki 1960-luvulta, Wat Xieng Khouang -puisto ja sen buddhalaiset ja hindulaiset rakennelmat sekä Wat Sisaket - vanha buddhalaistemppeli. 

## Historia
Nykyisen kaupungin alueella oli aluksi khmer-kansan kylä ja sen keskuksena hindutemppeli. Lao- ja thai-kansat levittäytyivät alueelle 1000- ja 1100-luvuilla ja saivat siellä ylivallan. Burmalaiset ja kiinalaiset ryöstivät ja miehittivät aluetta toistuvasti. Kaupunki on perustettu 1200-luvulla, ja kuningas Setthathirath teki siitä Lan Xangin pääkaupungin vuonna 1560. Tällöin alue buddhalaistui. Laos jakautui vuonna 1707 kolmeksi eri kuningaskunnaksi. Thaimaan armeija ryösti Vientianen vuonna 1778 ja kuljetti sen smaragdibuddhan omalle puolelleen. Vuonna 1779 Thaimaa valtasi koko Laosin kenraali Phraya Chakrin johdolla ja teki siitä alusmaansa. Kun Vientianen alue yritti vuosina 1827–1828 kapinaa, sen väestö karkotettiin pois ja tilalle muutti thaikansaa. Kaupunki tuhoutui lähes kokonaan tämän kapinan aikana vuonna 1827.

Laos päätyi Ranskan vallan alaiseksi vuonna 1893 ja Vientianesta tuli siirtomaan pääkaupunki. Ranskalaisajan vaikutteet näkyvät nykyisinkin kaupungin arkkitehtuurissa ja ruokakulttuurissa.

## Liikenne

Vientianessa on Wattayn kansainvälinen lentoasema, josta on säännöllisiä lentoja Bangkokiin, Thaimaahan, Vietnamiin, Kambodžaan ja Kiinaan.  

## Lähteet

## Aiheesta muualla

*VisitMekong.com
Painoharjoittelu

**Painoharjoittelu** on tehokas tapa kasvattaa kestävyyttä ja lihaksia. Painoharjoittelu on eri suuruisten painojen nostelua erilaisilla tekniikoilla keskittyen tyypillisesti yhteen lihasryhmään kerralla.

File:Kids power training.jpeg
|

File:Weighted, wide-grip pullup video.gif


## Katso myös
*Kehonrakennus
*Fitness-urheilu
*Lihaskuntoharjoite
*Painonnosto
*Voimanosto
*Voimamieskilpailut
Cooperin testi

**Cooperin testi** eli **Cooper-testi** on testi, jolla mitataan maksimikestävyyttä. Sen kehitti yhdysvaltalainen sotilaslääkäri Kenneth H. Cooper vuonna 1968 Yhdysvaltain asevoimille. Ideana testissä on edetä 12 minuutissa niin pitkälle kuin pääsee. Cooper-testi korreloi koko väestössä hyvin maksimaalisen hapenottokyvyn (VO2max) kanssa ja sopii käytettäväksi suuren ihmisjoukon kuntotason selvittämiseen. Ihanteellinen tulos alle 30-vuotiaalle juoksijalle on yli 2&nbsp;700, miehelle 2&nbsp;800 metriä, joskin kestävyysurheilua harrastaneelle 3&nbsp;000 metrin ylitys on normaalia.

Testi on hyvin laajalti käytössä, vaikkakin sitä myös kritisoidaan runsaasti. Yleisimpiä kritiikin aiheita on se, että testi mittaa vain hyvin kapeaa fyysisen kunnon aluetta: lähinnä niin sanottua maksimikestävyyttä. Parhaiten Cooperin testi sopii kohtalaisen kokeneille juoksijoille. Testitulos on luotettavimmillaan, mikäli testattava onnistuu juoksemaan testin melko tasavauhtisesti mutta ”kaikkensa antaen”. Oikein suoritettu Cooperin testi antaa varsin luotettavan arvion siitä juoksuvauhdista, jolla saavutettaisiin maksimaalinen hapenkulutus maksimirasitustestissä. Tästä voidaan edelleen laskea arvio maksimaalisesta hapenkulutuksesta. Tämä arvio on kuitenkin hieman epäluotettava, koska juoksun taloudellisuus vaihtelee ihmisten kesken, mikä tarkoittaa, että eri ihmiset saavuttavat samalla hapenkulutuksella hieman eri juoksuvauhdin.

Lapsille järjestetään monesti niin sanottu puolicooper, jossa juostaan kuusi minuuttia.  

## Hapenkulutuksen laskukaava
Hapenkulutus (VO2) suhteutetaan urheilijan painoon. American College of Sports Medicine (ACSM) käyttää hapenkulutuksen arviointiin laskukaavaa

\text{VO}_2 = 0{,}2 \cdot v + 3{,}5,

missä *v* on juoksunopeus metreinä minuutissa. Kaava antaa arvioidun hapenkulutuksen millilitroina painokiloa kohti minuutissa.

Esim. 3&nbsp;000 metriä cooperissa juoksevalle henkilölle edellä mainitulla kaavalla saadaan arvioitua VO2max:

((0{,}2 \cdot 3000 / 12) + 3{,}5)\,  \text{ml}/\text{kg}/\text{min} = 53{,}5\, \text{ml}/\text{kg}/\text{min}. 

## Taulukot

## Ennätys
Ugandalaisen Joshua Cheptegein maailmanennätys 5&nbsp;000 metrillä on 12.35,36. Cooper-testin 12 minuutissa hän ehtisi tällä vauhdilla juosta noin 4&nbsp;765 metriä.

## Riskit
Huonokuntoiselle Cooperin testin vaatima kova rasitus ei ole riskitön. Tämän takia etenkin ikääntyneille henkilöille voi jokin muu testaustapa olla suositeltavampi. Esimerkiksi UKK-kävelytesti on huomattavasti turvallisempi, vaikka sekin pyrkii mittaamaan maksimaalista hapenkulutusta epäsuoralla tavalla.

## Cooper-testi Suomessa
Suomessa Cooper-testi tuli Suomen koulujen vakiotestiksi 1970-luvulla ja sen juokseminen kouluissa lopetettiin 2010-luvulla. Testiä ei ole opetussuunnitelmassa kielletty, mutta tuloksia ei saa enää käyttää perusteena liikunnan arvosanalle. Testi on pääosin kadonnut myös eri lajien valtakunnallisista testipattereista. Puolustusvoimissa testi on edelleen käytössä.

## Katso myös
* Kestävyyssukkulajuoksu

## Lähteet
* D. Martin & P.N. Coe: Better Training for Distance Runners, second edition, Human Kinetics 1997, 434 sivua

### Viitteet

## Aiheesta muualla
Beeta-amyloidi

**Beeta-amyloidi** tai Aβ on proteiini, 39–42 aminohapon ketju, joka jää jäljelle amyloidiprekursoriproteiinin siirtäessä kohdeproteiinin soluun.

Beta-amyloidi on peptidi joka suojaa raskasmetallien aiheuttamalta oksidaatiostressiltä (ROS), osallistuu kolesterolin kuljettamiseen ja lisäksi saattaa olla transkriptiotekijä. Myös elimistön immuunipuolustusjärjestelmä tuottaa beeta-amyloidiplakkia virusten ja bakteerien ympärille tuhotakseen ne. Plakkia pidettiin aiemmin liukeamattomana, mutta nyt on havaittu, että elimistö kykeneekin poistamaan sitä etenkin unen aikana, jolloin selkäydinneste huuhtelee tehokkaasti beeta-amyloidia pois aivoista.

Naisten aivoihin alkaa kertyä amyloidiplakkia vaihdevuosien aikana ja plakin kertyminen jatkuu  myös vaihdevuosien jälkeen. Alzheimerin tautia sairastavien aivoissa on paljon amyloidiplakkia. Amyloidihypoteesi, jonka mukaan Alzheimerin tauti johtuisi amyloidiplakin kertymisestä aivoihin, on ollut näihin päiviin asti suosituin Alzheimerin taudin selitysmalli.

Koe-eläimillä on testattu kantasolun siirtämistä terveestä luuytimestä sairastuneeseen luuytimeen. Siirretty kantasolu on tällöin nopeuttanut aivoihin kertyneen beta-amyloidin hajoamista. 

## Lähteet
Arto Saari

**Arto Saari** (s. 9. marraskuuta 1981 Seinäjoki) on suomalainen ammattilaisrullalautailija.
Hän aloitti lautailun harrastamisen kotikaupungissaan Seinäjoella 1990-luvun alussa ja kilpaili eurooppalaisissa alan kilpailuissa kesällä 1998 (Mastership). Hän esiintyy pelihahmona vuonna 2003 julkaistussa *[[Tony Hawk's Underground]]* -skeittipelissä. Arto Saaren hahmo on Tony Hawk’s Underground -pelin Fandom-sivustolla.

## Nuoruus ja ura lyhyesti
Saari aloitti katulautailun Etelä-Pohjanmaalla yhdeksänvuotiaana enoltaan saamalla Vision Gator -laudalla, mutta varsinainen harjoittelu alkoi vasta pari vuotta myöhemmin. Saari on itse sanonut kiinnostuneensa lajista nähtyään *[[Paluu tulevaisuuteen]]* -elokuvan. Lapsuudessaan ja nuoruudessaan hän pelasi myös jalka- ja pesäpalloa sekä jääkiekkoa. Saari keskittyi lopulta täysin rullalautailuun, koska joukkuelajit eivät hänen mukaansa tarjonneet mahdollisuutta itsensä ilmaisemiseen.

Kilpailtuaan menestyksekkäästi lautailun SM-kisoissa 1990-luvulla Saari muutti Kaliforniaan alkuvuonna 1998, jolloin hänen lukio-opintonsa olivat vielä kesken. Saari nousi ammattilaiseksi Flip Skateboardsille vuonna 1999.

Vuonna 2001 hänet valittiin Thrasher-lehden vuoden skeittaajaksi. Hän on esiintynyt myös lautailuvideoissa, kuten Menikmati, Flip Skateboardsin *Sorry* ja Alien Workshopin *Mind Field*. Lempitempukseen hän on maininnut switch 360 flipin, omiksi suosikeikseen puolestaan muun muassa Mark Gonzalesin, Guy Marianon ja Pat Duffyn. Vuonna 2004 Saari äänestettiin Yleisradion Suuret suomalaiset -äänestyksessä sijalle 26 . Äänestyksessä Saaren puolesta työskentelivät *Nolla.net* -lautailufoorumin jäsenet, jotka halusivat lajille ja sankarilleen näkyvyyttä ja pyrkivät samalla ärsyttämään konservatiivista urheilukansaa. Arto Saari on itse kertonut, että huippuvuosina 2000-luvun alussa hänen menestystään hädin tuskin huomioitiin perinteisessä suomalaisessa mediassa.

Saari löi Itävallan Dominic Dietrichin ja Slovakian Ondrej Leskovianskyn ja voitti siten vuonna 2007 Hollannissa pidettyjen rullalautailun maailmanmestaruuskilpailuiden (WSR 07) street-sarjan.

Lopetettuaan aktiivisen lautailu-uransa Saari on valokuvannut työkseen skeittaamista ja surffaamista Yhdysvalloissa. Hän asuu Oahun saarella Havaijilla.

## Lähteet

## Aiheesta muualla
* Ylen Elävä arkisto: Amerikanskeittari Arto Saari
Siniaalto

**Siniaalto** on jaksollinen, sinifunktion muotoinen aaltomuoto. Se on harmonisen värähtelyn perusmuoto.

Siniaallon voi ajatella syntyvän pyörivän osoittimen kärjen kiertäessä ympyrän kehää vastapäivään tasaisella kulmanopeudella \omega. Silloin osoittimen kärjen projektio suoralle, esimerkiksi koordinaatiston y-akselille, piirtää sinikäyrän.

Sinikäyrän matemaattinen muoto parametrin *t* funktiona on tällöin

: y(t) = A \sin ( \omega t + \theta ),

Aaltofunktion tapauksessa parametri saattaa kuvata aikaa, paikkaa tai niiden yhdistelmää: 
Esimerkiksi sinimuotoisen liikkuvan aallon korkeus *y* voidaan ilmaista ajan *t* ja paikan *x* funktiona:

:y(x,t) = A \sin(k x - \omega t + \theta) ,

missä *A* on amplitudi, *k* on kulma-aaltoluku, *&omega;* on kulmataajuus ja *&theta;* on aallon vaihe pisteessä (*x = 0, t = 0*).

Kahden samantaajuisen siniaallon vaihe-ero ilmaistaan joko radiaaneina tai asteina. Esimerkiksi 90 asteen vaihe-ero voidaan ajatella syntyvän siten, että pyörivän osoittimen kärki projisioidaan kahdelle toisiaan vastaan 90 asteen kulmassa olevalle suoralle, kuten koordinaatiston x- ja y-akseleille. 

Signaaliteknisesti ajatellen siniaallossa on vain yhtä taajuutta. Mikä tahansa aaltomuoto voidaan muuttaa siniaaltojen summaksi Fourier-muunnoksella.

## Katso myös
* Kulmataajuus
* Vaihekulma
* Trigonometria
* Eulerin lause (funktioteoria)
* Värähtely
* Oskillaattori

## Lähteet

## Kirjallisuutta
* 
*
Vaihe

Matematiikassa **vaiheella** tarkoitetaan jaksollisen funktion argumenttia.

Aaltoliikeopissa vaihe voi tarkoittaa joko siniaallon eli sinifunktion argumenttia, tai myös kahden samantaajuisen siniaallon vaihe-eroa.

Funktiossa 

: y(\theta) = A \sin ( \theta ),

argumenttia \theta sanotaan funktion vaiheeksi.   

Toisaalta verrattaessa keskenään signaaleja 

: y_1(t) = A \sin ( \omega t )  ja 

: y_2(t) = A \sin ( \omega t + \phi ),

suuretta \phi kutsutaan signaalien väliseksi vaihe-eroksi. Vaihe-eron yksiköitä ovat radiaani ja aste.

Jos kahden signaalin vaihe-ero on 0, sanotaan että signaalit ovat samanvaiheiset.  Jos vaihe-ero on 180°, signaalit ovat vastakkaisvaiheiset.  Yhdistettäessä kaksi samanvaiheista signaalia ne vahvistavat toisiaan kun taas vastakkaisvaiheiset signaalit pyrkivät kumoamaan toisensa.   Muissa tapauksissa tulos on laskettava trigonometristen funktioiden yhteenlaskukaavoilla.

## Sovelluksia
Signaalin vaiheella on suuri merkitys sähkötekniikassa (erityisesti **[[kolmivaihevirta]]**), akustiikassa (kaiutin), fysiikassa (värähtely, Laser), elektroniikassa (vahvistin) ja radiotekniikassa (radioaalto).

## Katso myös
*Eulerin kaava
*Interferenssi
*Koherenssi
Jeremy Bulloch

**Jeremy Bulloch** (16. helmikuuta 1945 Market Harborough, Englanti – 17. joulukuuta 2020 Lontoo, Englanti) oli englantilainen näyttelijä. Bulloch esiintyi monissa brittiläisissä televisio-ohjelmissa, kuten *[[Doctor Who]]ssa*. Hänen tunnetuin roolihahmonsa on *[[Star Wars]]* -elokuvien Boba Fett.

Bulloch asui Lontoossa ja oli naimisissa Maureen Bullochin kanssa. Heillä oli kolme lasta. 

## Lähteet

## Aiheesta muualla

*
Isoympyrä

**Isoympyrä** (eli **ortodromi**) on pallon pinnalla oleva ympyrä, jolla on sama halkaisija kuin itse pallolla, eli joka jakaa pallon kahdeksi yhtä suureksi puolipalloksi. Kaikki pallon keskipisteen kautta kulkevat tasot leikkaavat pallon pinnan isoympyrää pitkin. Isoympyrä on siis suurin ympyrä, joka voidaan piirtää pallon pinnalle.

Esimerkiksi variaatiolaskennalla voidaan osoittaa, että *pallon pinnalla olevan kahden pisteen välinen etäisyys on lyhin pisteiden kautta kulkevaa isoympyränkaarta pitkin*. Siten isoympyrä on pallopinnan geodeettinen viiva, eli ne ovat tason suorien vastineita pallogeometriassa. Maapallon pinnalla meridiaanit ovat isoympyröitä; leveyspiirit päiväntasaajaa lukuun ottamatta sen sijaan eivät, vaan ne ovat pikkuympyröitä. Myös lentoreitit pyritään laatimaan isoympyröitä pitkin kulkeviksi.

## Katso myös
* Pallogeometria

## Aiheesta muualla
*Isoympyrä MathWorldissa 
*Interaktiivinen työkalu isoympyröiden määrittämiseen Maapallolla 

## Lähteet
* 

### Viitteet
Maya

Sana **Maya** voi tarkoittaa ainakin seuraavia asioita:
__NOTOC__
## Kansat
* **mayat**, eteläisen Meksikon ja pohjoisen Keski-Amerikan alkuperäiskansa
** mayakansat, nykyajan eri mayakansat
** mayojen korkeakulttuuri, esikolumbiaaninen korkeakulttuuri
** mayakielet, mayakansojen puhumat kielet käsittävä kielikunta

## Henkilönnimet
* Maya, etunimi
* Maya, sukunimenä:
** Edward Maya, romanialainen musiikkituottaja, säveltäjä ja muusikko
** H. P. Maya, itävaltalainen kuvataiteilija
* Maya, faaraon rahastonhoitaja 18. dynastian aikana
* Maya, K-pop-laulaja
* Maya, LM.C:n vokalisti

## Uskonto
* Mayasura, hindudemoni
* Māyā, Buddhan eli Siddhartha Gautaman äiti
* Maya, mm. hindulaisuuden käsite

## Teokset ja kuvitteelliset hahmot
* *[[Maya (romaani)|Maya]]*, Jostein Gaarderin kirja vuodelta 1999
* *[[Maya (Banco de Gaian albumi)|Maya]]*, Banco de Gaian albumi
* *[[Maya (M.I.A:n albumi)|Maya]]*, M.I.A.:n albumi

## Tekniikka

*Maya, ohjelmisto kolmiulotteiseen mallintamiseen ja animointiin
* Maya, Keisarillisen Japanin laivaston sotalaiva

## Katso myös
* Maia
* Maija
Askar Akajev

**Askar Akajevitš Akajev** (, s. 10. marraskuuta 1944 Kyzyl-Bairak) oli Kirgisian presidentti maan itsenäistymisestä aina maaliskuuhun 2005 asti, jolloin hänet syöstiin vallasta niin sanotussa tulppaanivallankumouksessa.

Akajev opiskeli Leningradin tarkkuusmekaniikan ja optiikan instituutissa, josta väitteli tohtoriksi. Hän palasi Kirgistaniin 1972 ja opetti Frunzen polyteknillisessä instituutissa. Hänellä on satoja akateemisia julkaisuja. Akajev kohosi 1989 tasavallan tiedeakatemian johtoon. Hän työskenteli myös keskuskomitean osaston johdossa.

Akajev valittiin vuonna 1990 kompromissiehdokkaana maan presidentiksi korkeimman neuvoston vaalissa. Vuonna 1991 hänet valittiin uudelleen maan itsenäistymisen jälkeisissä vaaleissa. Akajev sai kansainvälistä tunnustusta poliittisista ja taloudellisista uudistuksistaan. Hänen tavoitteenaan oli tehdä maasta "Keski-Aasian Sveitsi". Akajev valittiin uudelleen presidentiksi 1995 (72 % äänistä) ja 2000 vaaleissa, joita syytettiin epärehellisyydestä. Aluksi häntä pidettiin vapaamielisenä, demokraattisena uudistajana, mutta myöhemmin hänen valtansa sai autoritaarisia piirteitä. Hän piti yllä hyviä suhteita Venäjään ja tarjosi Yhdysvalloille tukikohtia maasta syyskuun 2001 iskujen jälkeen.

Vuoden 2002 lopulla Akajevia vaadittiin eroamaan joukkomielenosoituksissa. Hän oli luvannut luopua vallasta kautensa loppuessa 2005 ja sai 2003 elinikäisen syytesuojan parlamentilta. 24. maaliskuuta 2005 oppositio valtasi presidentin palatsin Biškekissä.

Akajev pakeni aluksi Kazakstaniin myöhemmin Venäjälle, ja Kurmanbek Bakijev nimitettiin väliaikaiseksi presidentiksi. Aluksi Akajev kiisti eronneensa presidentin tehtävistä mutta suostui lopulta eroamaan 3. huhtikuuta käydyissä neuvotteluissa, joissa hänelle luvattiin turvatakuut.

Venäjän presidentti Vladimir Putin ilmoitti Venäjän antavan Akajeville poliittisen turvapaikan, minkä jälkeen Akajev matkusti Moskovaan josta Akajev sai paikan Moskovan valtionyliopistosta  matematiikan  professorina ja vanhempana tutkijana

Heinäkuussa 2021 Akajeville annettiin etsintäkuulutus hänen osallistumisestaan Kumtorin kultakaivoksen operaatioihin. Seuraavassa kuussa Akajev palasi Biškekiin ensimmäistä kertaa 16 vuoteen tehdäkseen yhteistyötä tutkimuksessa ja ilmaisi kiitoksensa presidentti Sadyr Japaroville hänen palaamisestaan kotimaahansa..

## Lähteet

## Aiheesta muualla
Fred Zinnemann

**Fred Zinnemann** (29. huhtikuuta 1907 Wien, Itävalta-Unkari – 14. maaliskuuta 1997 Lontoo, Yhdistynyt kuningaskunta) oli itävaltalaissyntyinen elokuvaohjaaja, joka aloitti uransa 1930-luvulla lyhytelokuvien ohjaajana. Hän siirtyi Hollywoodiin 1940-luvulla ja ohjasi alussa pitkään vähäiselle huomiolle jääneitä elokuvia. Zinnemannin suurimpia menestyksiä olivat vuoden 1952 western *[[Sheriffi (elokuva)|Sheriffi]]* ja sotadraama *[[Täältä ikuisuuteen (elokuva)|Täältä ikuisuuteen]]* (1953).

Fred Zinnemann ei keskittynyt mihinkään tiettyyn lajityyppiin vaan ohjasi monelta alueelta. Tunnetuimpia myöhäiskauden elokuvia ovat Emeric Pressburgerin romaaniin perustuva *[[Ja koston hetki koitti]]* (1964), Frederick Forsythen romaaniin perustuva palkkamurhaajakuvaus *[[Shakaali (vuoden 1973 elokuva)|Shakaali]]* (1973) sekä draamaelokuva *[[Muistojeni Julia]]* (1977). Zinnemannin viimeinen elokuva *[[Viisi päivää vuorilla]]* sai ensi-iltansa 1982.

## Filmografia
### Pitkät elokuvat

### Lyhytelokuvat

## Lähteet

## Aiheesta muualla

*
Animatrix

**Animatrix** (*The Animatrix*) on vuonna 2003 julkaistu yhdysvaltalainen animoitu episodielokuva, joka koostuu yhdeksästä Matrix-elokuviin perustuvasta lyhytelokuvasta. Animatrixin on käsikirjoittanut, ohjannut ja tuottanut laaja joukko ihmisiä, joista suuri osa on ollut arvostettuja japanilaisia anime-ohjaajia. Wachowskin sisarukset ovat toimineet elokuvan päätuottajina sekä neljän ensimmäisen jakson käsikirjoittajina. 

Animatrix kertoo ja paljastaa Matrix-elokuvissa selittämättömiksi jääneitä tapahtumia. Esimerkiksi *Toinen renessanssi* kertoo tapahtumista ennen *Matrixia* ja *Osiriksen viimeinen lento* siitä, kuinka ihmiset saivat tietää koneiden aikeista kaivautua ihmiskunnan viimeiseen kaupunkiin, Siioniin.

## Lyhytelokuvat
# *Osiriksen viimeinen lento* (*Final Flight of the Osiris*)
# *Toinen renessanssi – Osa 1* (*The Second Renaissance – Part 1*)
# *Toinen renessanssi – Osa 2* (*The Second Renaissance – Part 2*)
# *Pojan tarina* (*Kid's Story*)
# *Ohjelma* (*Program*)
# *Maailmanennätys* (*World Record*)
# *Rajatila* (*Beyond*)
# *Dekkari* (*A Detective Story*)
# *Käännynnäinen* (*Matriculated*)

## Lähteet
Allu

**Allu** voi tarkoittaa ainakin seuraavia asioita:
* Allu Finland, suomalainen yritys
* Allu, kylä Ardabīlin provinssissa Iranissa
* Allu, kylä Aharissa Āzārbāyjān-e Sharqīn provinssissa Iranissa
* Allu, kylä Maraghehissa Āzārbāyjān-e Sharqīn provinssissa Iranissa
* Allu-nimisiä henkilöitä:
** Allu Aravind (s. 1949), intialainen elokuvatuottaja
** Allu Arjun (s. 1983), intialainen näyttelijä
** Allu Kosonen, oik. *Vilho Alvar Kosunen* (1908–1965), suomalainen muusikko, orkesterinjohtaja, säveltäjä ja sanoittaja
** Allu Ramalingaiah (1922–2004), intialainen näyttelijä
** Allu Sirish (s. 1987), intialainen näyttelijä
** Allu Tuppurainen (s. 1951), suomalainen näyttelijä
** Aleksi ”allu” Jalli, suomalainen *Counter-Strike 2* -pelaaja.
Tartaros

**Tartaros** (; myös **Tartara**) oli kreikkalaisessa mytologiassa manalan eli Haadeen alin taso. Alun perin Tartaros tarkoitti maailman syvintä kohtaa, jonne jumalat lukitsivat vihollisensa. Tartaros miellettiin myös jumaluudeksi, jolle hänen puolisonsa Gaia synnytti Tyfonin ja Apollodoroksen mukaan myös Ekhidnan.

Kun ylijumala Zeus oli voittanut titaanit, hän syöksi niistä suurimman osan Tartarokseen. Zeus laittoi isänsä Kronoksen vartijoiksi kolme jättiläiskokoista giganttia, hekatonkheires-veljestä, joilla oli viisikymmentä päätä ja sata kättä.

Titaanit eivät olleet Tartaroksen ainoita asukkaita. Kreikkalaiset uskoivat, että huonosti eläneitä ihmisiä piinattiin ja kidutettiin rikostensa vuoksi Tartaroksen uumenissa. Näihin kuuluivat esimerkiksi jumalia pilkannut Lyydian kuningas Tantalos ja murhaaja Sisyfos.

Joidenkin uskomusten mukaan Tartaroksesta pystyi pääsemään pois. Esimerkiksi Tartarokseen joutunut murhaaja pääsi aika ajoin ylemmälle tasolle pyytämään tappamaltaan henkilöltä armahdusta. Jos tapettu antoi luvan, murhaaja pääsi lopullisesti pois Tartaroksesta. Jos tapettu ei halunnut armahtaa murhaajaa, joutui hän uudestaan Tartarokseen kidutettavaksi.

## Lähteet

## Aiheesta muualla
İlham Əliyev

**İlham Heydər oğlu Əliyev** (; ; s. 24. joulukuuta 1961 Baku, Azerbaidžanin SNT, Neuvostoliitto) on ollut Azerbaidžanin presidenttinä marraskuusta 2003. Hän toimi pääministerinä elokuusta marraskuuhun 2003. Entisen presidentin Heydər Əliyevin poikana häntä ehdotettiin maan johtoon. İlham Əliyev voitti ilmoituksen mukaan 77,97&nbsp;prosenttia äänistä 15. lokakuuta 2003 pidetyissä vaaleissa niiden rehellisyyden kansainvälisestä arvostelusta huolimatta. Əliyev johtaa Uusi Azerbaidžan -puoluetta.

## Tausta ja yksityiselämä
Əliyev syntyi Bakussa vuonna 1961 Heydər Əliyevin ja Zarifa Əliyevan nuoremmaksi lapseksi. Hän opiskeli kansainvälisiä suhteita Moskovan valtionyliopistossa ja toimi valmistuttuaan siellä myös luennoitsijana. Əliyevilla on vanhempi sisko Sevil Əliyeva, joka asuu Lontoossa eikä ole juurikaan ollut julkisuudessa sitten isänsä kuoltua.

Əliyevin setä Natiq Əliyev on valtiollisen öljy-yhtiön johtaja. Valtion öljy-yhtiö on Azerbaidžanin suurin työllistäjä ja omistaa 19&nbsp;prosenttia Baku–Tbilisi–Ceyhan-putkihankkeen osakkeista. Yhtiötä syytetään laajasta korruptiosta.

Vuonna 1983 Əliyev meni naimisiin Mehriban Əliyevan kanssa, joka on vuodesta 2017 lähtien ja viran perustamisesta lähtien toiminut Azerbaidžanin varapresidenttinä, johon İlham hänet nimitti. Parilla on kolme lasta: Leyla, Arzu ja Heydər.

Azerin lisäksi Əliyev puhuu myös venäjää, englantia, ranskaa ja turkkia.

## Poliittinen ura
Əliyev valittiin uudelle kaudelle lokakuussa 2008. Hän sai 89,04&nbsp;prosenttia vaalien äänistä. Yksikään kuudesta vastaehdokkaasta ei yltänyt yli kolmen prosentin osuuteen. Sekä Itsenäisten valtioiden yhteisön että Etyjin vaalitarkkailijat tunnustivat vaalien tuloksen. Vuonna 2013 Əliyev valittiin jälleen jatkokaudelle.

Vuonna 2007 Əliyev nimettiin Kansainvälisen painiliiton kunniagalleriaan. Hän on toiminut myös maan olympiakomitean puheenjohtajana.

Əliyevin viimeisin voitto presidentinvaaleissa oli vuonna 2024. 

### Poliittisia kantoja
Vuoristo-Karabahin lisäksi Əliyev on sanonut että nykyinen Armenia kuuluu historiallisesti azereille.

## Kunnianosoitukset

### Azerbaidžanilaiset

*  Heydər Əliyevin ritarikunnan ritari (2005)

Lähde:

### Ulkomaalaiset

*  Turkkilaisen maailman ylin ritarikunnan ritari (Turkkilaisten maiden neuvosto, 2021)
*  Italian tasavallan ansioritarikunta ketjulla (Italia, 2018)
*  Kunnialegioonan suurristi (Ranska, 2007)
*  Serbian tasavallan ritarikunnan II luokka (Serbia)
*  Puolan tasavallan ansioritarikunnan suurristi (Puola, 2008)
*  Ruhtinas Jaroslav Viisaan ritarikunnan I luokka (Ukraina, 2008)
*  Kolmen Tähden ritarikunnan suurristi (Latvia, 2009)
*  Kultaisen kotkan ritarikunnan ritari (Kazakstan, 2022)

Lähde:

## Lähteet

## Aiheesta muualla